สั่งเร่งระบายน้ำช่วยชาวชุมพร หลังเกิดฝนตกหนักในพื้นที่
นายประพิศ จันทร์มา อธิบดีกรมชลประทาน เปิดเผยว่า จากอิทธิพลความกดอากาศสูงกำลังแรงจากประเทศจีนแผ่ปกคลุมประเทศไทยตอนบน ส่งผลให้มรสุมตะวันออกเฉียงเหนือที่พัดปกคลุมอ่าวไทยและภาคใต้กำลังแรง ทำให้จังหวัดชุมพรมีฝนตกหนัก วัดปริมาณฝนสูงสุดในพื้นที่ตำบลตะโก อำเภอทุ่งตะโก ได้มากถึง 204 มิลลิเมตร(มม.) ตำบลวังตะกอ อำเภอหลังสวน 150 มม. และที่ตำบลนาสัก อำเภอสวี 180 มม. ทำให้เกิดน้ำท่วมขังในพื้นที่ลุ่มต่ำหลายแห่งในพื้นที่จังหวัดชุมพร ได้สั่งการให้โครงการชลประทานชุมพร เร่งเข้าไปให้ความช่วยเหลือผู้ประสบภัยทันที ด้วยการติดตั้งเครื่องสูบน้ำระบายน้ำออกจากบริเวณหน้าโรงพยาบาลชุมพร เพื่ออำนวยความสะดวกในการรับ-ส่งผู้ป่วยของโรงพยาบาล นอกจากนี้ ยังได้นำกระสอบทรายและไม้สน เข้าทำการซ่อมแซมถนนช่วงคลองนาคราช ถนนเส้นทุ่งรวงทอง วัดพระขวาง-ขุนกระทิง ที่ชำรุดเนื่องจากถูกน้ำกัดเซาะ รวมไปถึงการขุดลอกเปิดช่องทำนบดินบริเวณจุดก่อสร้างประตูระบายน้ำนาขา อำเภอหลังสวน เพื่อเพิ่มประสิทธิภาพในการการระบายน้ำของคลองบางมุด   ทั้งนี้ ได้ประสานการทำงานร่วมกับหน่วยงานที่เกี่ยวข้องในพื้นที่ กำหนดจุดขุดลอกเพื่อเปิดทางน้ำในคลองชุมพร ตลอดจนจุดติดตั้งเครื่องสูบน้ำเพื่อระบายน้ำในพื้นที่ลุ่มต่ำบริเวณช่วงปลายคลองของตำบลทุ่งคา อำเภอเมืองชุมพร โดยได้รับการสนับสนุนรถแบคโฮจากภาคเอกชนเข้าไปทำการขุดเปิดคันท้ายประตูระบายน้ำปากคลองนาคราช เพื่อช่วยระบายน้ำลงสู่คลองผันน้ำอีกทางหนึ่ง  นอกจากนี้ ยังได้เร่งติดตั้งเครื่องสูบน้ำบริเวณถนนลอกอตัน และบริเวณหมู่ที่ 6 ตำบลนาทุ่ง อำเภอเมืองชุมพร เพื่อบรรเทาความเดือดร้อนของพี่น้องประชาชน